"Il-Kunsill (ECOFIN): 1. JILQA' r-Rapport tal-Kummissjoni lill-Kunsill dwar l-evalwazzjoni tad-Direttiva 2011/64/UE skont il-programm REFIT u dwar l-istruttura u r-rati tad-dazju tas-sisa fuq it-tabakk manifatturat. 2. JINNOTA li l-leġislazzjoni fiskali tal-Unjoni dwar il-prodotti tat-tabakk teħtieġ tiżgura l-funzjonament tajjeb tas-suq intern u, fl-istess ħin, livell għoli ta' protezzjoni tas-saħħa, kif mitlub mill-Artikolu 168 tat-Trattat dwar il-Funzjonament tal-Unjoni Ewropea, b'kont meħud li l-konsum tal-prodotti tat-tabakk jikkawża dannu serju għas-saħħa. 3. IFAKKAR li l-UE hija firmatarja tal-Konvenzjoni ta' Qafas tad-WHO dwar il-Kontroll fuq it-Tabakk u li l-prodotti tat-tabakk għandhom jitqiesu bħala riskju għas-saħħa li jista' jiġi evitat fl-UE u, f'dan il-kuntest, id-Direttiva 2011/64/UE hija għodda xierqa għall-ġlieda kontra din it-theddida. 4. JIKKONFERMA li wieħed mill-objettivi tat-Trattat dwar l-Unjoni Ewropea huwa l-istabbiliment ta' unjoni ekonomika, li l-karatteristiċi tagħha huma simili għal dawk ta' suq domestiku, fejn hemm kompetizzjoni attiva. Fir-rigward tat-tabakk manifatturat, l-ilħuq ta' dan l-għan jippresupponi li l-applikazzjoni fl-Istati Membri ta' taxxi li jaffettwaw il-konsum ta' prodotti f'dan is-settur ma toħloqx distorsjoni fil-kondizzjonijiet tal-kompetizzjoni u ma timpedixxix il-moviment liberu fi ħdan l-Unjoni. 5. JIEĦU NOTA tas-sejbiet u r-rakkomandazzjonijiet stabbiliti fir-rapport tal-Kummissjoni msemmi hawn fuq. 6. JIRRIKONOXXI l-ħtieġa li jinħolqu, fejn rilevanti, definizzjonijiet aktar preċiżi fid-Direttiva 2011/64/UE, sabiex titnaqqas l-inċertezza legali, tiġi evitata s-sostituzzjoni ta' prodotti ambigwi u jiġu evitati approċċi differenti possibbli fl-Istati Membri u distorsjoni potenzjali tas-suq intern. 7. JENFASIZZA li għandhom isiru sforzi lejn is-semplifikazzjoni u l-kjarifika tal-istruttura tad-dazji tas-sisa attwali fuq it-tabakk manifatturat billi jiġu aġġustati, fejn xieraq, il-kategoriji jew definizzjonijiet ta' tabakk manifatturat fil-leġislazzjoni tas-sisa biex jiġu evitati inkonsistenzi ma', u jittieħed kont, fejn rilevanti, tal-klassifikazzjoni għall-finijiet doganali u tan-Noti ta' spjegazzjoni korrispondenti għan-Nomenklatura Magħquda. 8. JINNOTA li d-Direttiva 2011/64/UE fiha dispożizzjonijiet speċifiċi li jippermettu ċerti perijodi transizzjonali u rati mnaqqsa tad-dazji tas-sisa fuq is-sigaretti għal ċerti Stati Membri. 9. IFAKKAR li l-Kummissjoni għandha, skont l-Artikolu 19 tad-Direttiva 2011/64/UE, tissorvelja kontinwament ir-rati u l-istruttura tad-dazju tas-sisa stabbiliti f'dik id-Direttiva, sabiex l-objettivi tal-leġislazzjoni tal-UE f'dan il-qasam jintlaħqu kontinwament. 10. JOSSERVA li wħud mill-prodotti, bħas-sigaretti elettroniċi, definiti fid-Direttiva 2014/40/UE dwar l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri rigward il-manifattura, il-preżentazzjoni u l-bejgħ tat-tabakk u prodotti relatati, ma jaqgħu taħt l-ebda waħda mill-kategoriji ta' prodotti soġġetti għad-dazju tas-sisa skont id-Direttiva 2011/64/UE. 11. JINNOTA li fil-parti l-kbira tal-Istati Membri xi wħud minn dawn il-prodotti li mhumiex kategorizzati, li sikwit huma prodotti niċċa fis-suq, mhumiex soġġetti għad-dazju tas-sisa jew għal xi taxxa oħra mfassla speċifikament, u JAQBEL li s-sitwazzjoni fis-suq għandha tkompli tiġi ssorveljata u, jekk is-sehem tas-suq ta' prodotti bħal dawn juri tendenza li jiżdied, l-isforzi li qed isiru bħalissa biex jiġi żviluppat metodu ta' tassazzjoni effiċjenti għal prodotti bħal dawn, ikollhom jiġu intensifikati. 12. JISSOTTOLINJA li, f'dan il-kuntest, soluzzjoni għat-tassazzjoni tas-sisa tas-sigaretti elettroniċi, it-tabakk imsaħħan, prodotti tat-tabakk ġodda oħra u, fejn rilevanti, ta' prodotti relatati mal-prodotti tat-tabakk, teħtieġ li tkun prattika u tħares 'il quddiem, u li tikseb bilanċ tajjeb bejn id-dħul, l-ispejjeż tal-amministrazzjoni tat-taxxa u l-objettivi tas-saħħa pubblika. 13. JAPPELLA lill-Kummissjoni, f'dan il-kuntest, biex teżamina modi possibbli 'l quddiem lejn l-introduzzjoni ta' kategoriji jew definizzjonijiet ta' prodotti ġodda fid-Direttiva 2011/64/UE sabiex tiffaċilita trattament ugwali xieraq fit-tassazzjoni ta' prodotti ġodda fis-suq intern u jitneħħew inkonsistenzi potenzjali u inċertezzi legali, li għandu jwassal għal approċċ saħansitra aktar unifikat fil-livell tal-leġislazzjoni tal-UE. 14. JISĦAQ li kwalunkwe emenda potenzjali għat-test attwali tad-Direttiva 2011/64/UE għandha tkun proporzjonali u, fost l-oħrajn, fejn possibbli, ikollha l-għan li tnaqqas il-piż amministrattiv għan-negozji u l-awtoritajiet kompetenti kkonċernati, kif ukoll li tissimplifika r-rekwiżiti ta' konformità, mingħajr ma ddgħajjef il-funzjonament tas-sistema tad-dazju tas-sisa. F'dan il-kuntest, għandhom jiġu kkunsidrati ċ-ċirkostanzi partikolari tal-intrapriżi żgħar u ta' daqs medju. 15. JENFASIZZA li kwalunkwe inizjattiva għal aġġustamenti tal-qafas legali tal-UE dwar id-dazju tas-sisa għandha timmira wkoll li tnaqqas il-frodi fiskali, inklużi inizjattivi fir-rigward ta' prodotti li attwalment mhumiex ikkontrollati f'qafas armonizzat tal-UE, bħat-tabakk mhux maħdum. F'dan il-kuntest, jistgħu jiġu esplorati wkoll is-soluzzjonijiet li jwasslu għal sorveljanza aktar sistematika tal-moviment tat-tabakk mhux maħdum. 16. JITLOB li l-Kummissjoni Ewropea, b'kont meħud ta' dawn il-Konklużjonijiet tal-Kunsill, kif ukoll tal-objettivi mniżżlin fid-Direttiva 2011/64/UE, twettaq l-istudji rilevanti kollha u, wara li tkun wettqet analiżi teknika, konsultazzjonijiet pubbliċi u valutazzjoni tal-impatt rilevanti, tippreżenta lill-Kunsill proposta leġislattiva adatta fl-2017 jew, fil-każ li tagħżel li ma tippreżentax proposta, għandha tinforma lill-Kunsill bir-raġunijiet. 17. JIEĦU NOTA li wħud mir-rakkomandazzjonijiet fir-Rapport tal-Kummissjoni dwar id-Direttiva 2011/64/UE għandhom l-għan li jtejbu s-sistema ġenerali tal-ġbir tad-dazju tas-sisa fl-Istati Membri u, għalhekk, JISTENNA B'INTERESS li jirċievi, fi żmien adatt, ir-Rapport tal-Kummissjoni dwar l-evalwazzjoni parallela li qed issir bħalissa tad-Direttiva tal-Kunsill 2008/118/KE." "DIKJARAZZJONI MILL-AWSTRIJA, L-IRLANDA, IL-FINLANDJA, FRANZA U L-IŻVEZJA L-Awstrija, l-Irlanda, il-Finlandja, Franza u l-Iżvezja jfakkru li l-leġislazzjoni fiskali tal-Unjoni dwar il-prodotti tat-tabakk tiżgura l-funzjonament tajjeb tas-suq intern u, fl-istess ħin, livell għoli ta' protezzjoni tas-saħħa. Għal dan l-għan, l-Awstrija, l-Irlanda, il-Finlandja, Franza u l-Iżvezja jenfasizzaw il-ħtieġa li tinkiseb aktar konverġenza tad-dazju tas-sisa fuq it-tabakk manifatturat lejn l-ogħla denominatur komuni. Billi l-Kummissjoni ser ikollha twettaq studji, analiżi teknika, konsultazzjonijiet pubbliċi u valutazzjoni tal-impatt rilevanti qabel ma tippreżenta proposta leġislattiva adatta lill-Kunsill, l-Awstrija, l-Irlanda, il-Finlandja, Franza u l-Iżvezja jqisu li hu neċessarju li tinbeda, mingħajr dewmien, ħidma dwar reviżjoni futura tar-rati minimi." Ara l-paġna tal-laqgħa